**УПУТСТВО ЗА ПОПУЊАВАЊЕ И КОНТРОЛУ СТАТИСТИЧКИХ ИЗВЕШТАЈА ЗА ОСНОВНЕ ШКОЛЕ**

**УВОД**

Ово Упутство припремљено је ради лакшег и прецизнијег попуњавања, контролисања и анализе статистичких извештаја **за основне школе**, као њиховог уноса на ИСТ апликацију.

**Ради добијања што тачнијих и веродостојнијих података, неопходно је да статистичари који прикупљају извештаје од основних школа буде у току са свим променама везаним за школе на територији свог подручног одељења (пре свега о броју школа, новоотвореним и затвореним школама, броју ученика, евентуалним некарактеристичним ситуацијама итд.).**

**ОПШТА УПУТСТВА**

Попуњен статистички извештај за основне школе треба да имају:

* све **редовне основне школе** (за матичну школу и сва издвојена одељења која припадају тој школи)
* све **основне школе за ученике са сметњама у развоју** (за матичну школу и сва издвојена одељења која припадају тој школи)
* све **основне школе за образовање одраслих** (за матичну школу и сва издвојена одељења која припадају тој школи)
* свака редовна основна школа која има **одељење за ученике са сметњама у развоју или/и одељење за образовање одраслих** требада попуни посебан упитник и за ове видове образовања.

Редовна школа која у свом саставу има одељење за ученике са сметњама у развоју, податке за специјално одељење приказује на **посебном извештају**, **са истим ЈУС-ом који има редовна школа и одговарајућом врстом сметње** (**шифре 3-8** на питање 8а)**.**

**Веома је важно не мешати** редовне и специјалне школе и њихове ученике.

*Пример*: *Основна школа „Соња Маринковић“ из Земуна има у свом саставу 28 одељења са 622 редовна ученика, као и једно специјално одељење од 7 ученика*. Ова школа треба да попуни **два извештаја** – један за редовну школу, други за специјално одељење. Извештај за специјално одељење ће имати **исти матични број**, исти **ЈУС** (као и редовна школа), **тип школе 1** и на питање 8а „Врста школе“ уписану одговарајућу врсту сметње у развоју (**шифре 3-8**).

Све специјалне школе/одељења морају имати на питање 8а „Врста школе“ уписану **исту врсту сметње** **у развоју** на оба обрасца (ШО/П и ШО/К).

Исти принцип важи и за редовне школе које у свом саставу имају одељење за образовање одраслих.

Уколико дође до неке промене у току године или у односу на претходну годину, потребно је то навести у „Напомени“ на последњој страни извештаја.

**Свака школа мора имати попуњена оба извештаја** и **ШО/П** и **ШО/К**, за почетак и крај исте школске године. Ово важи и у случају неке специфичне ситуације (да се школа, из неког разлога, затвори усред школске године). У том случају, потребно је посебно напоменути такву ситуацију и навести где су премештени ученици те школе.

***Пример 1***: *Основна школа „Вук Караџић“ из Зајечара (издвојено одељење Вражогрнац) имала је на почетку школске 2016/17 год. 10 ученика и 2 наставника. Због поплава у марту школа је оштећена и ђаци су морали бити премештени у друго издвојено одељење исте школе или у матичну*.

У ШО/К-у за 2016/17 све табеле ће бити празне, док ће на полеђини у напомени бити наведено горе поменуто.

Дакле, иако због поплава школа не ради, извештај ШО/К мора постојати са попуњеном напоменом и објашњењем шта се десило са ученицима који су у ову школу уписани школске 2016/17.

***Пример 2****: Управа школе „Иво Лола Рибар“ из Александровца одлучила је да јединог ученика који похађа издвојено одељење те школе у насељу Лесеновци премести у неку другу (најчешће друго издвојено одељење исте школе), а то издвојено одељење затвори* (што се дешава током школске године). Табеле у извештају ШО/К биће празне, а у напомени ће стајати да је ученик премештен у другу школу (навести коју), а да је ова затворена.

Овакве и сличне ситуације треба забележити (поред објашњења у „Напомени“) и у посебном извештају који ћете послати на крају истраживања где ћете такође и напоменути које су школе на територији вашег подручног одељења у међувремену отворене или затворене (што је чешћи случај).

Извештаје који имају само идентификационе податке (назив школе, матични број, ЈУС,...) а остатак упитника је празан ( немају ученике) **не треба уносити** у апликацију за унос података на IST-у.

ПОПУЊАВАЊЕ ИЗВЕШТАЈА ШО/П И ШО/К

**Питања/табеле које треба да буду попуњене у извештајима ШО/П и ШО/К у зависности од врсте школе.**

|  |  |  |
| --- | --- | --- |
|  | **ШО/П** | **ШО/К** |
| **Све школе/одељења** | Питања 1-9 | Питања 1-9 |
| **Редовне основне школе** | Табеле 10, 11, 12, 13, 14, и 15 | Табеле 10, 11, 12, 12а, 13, 14, 15, 16, 17, 17а, 18, 19, 19а и 20. Табеле 21, 22 и 23ако се у школи изводи настава на језицима националних мањина |
| **Школе/одељења за ученике са сметњама у развоју** | Табеле 10, 11, 12, 13 и 14 | Табеле 10, 11, 12, 12а, 13, 14, 15, 16, 17, 17а и 18. Табеле 21, 22 и 23ако се у школи изводи настава на језицима националних мањина |
| **Школе/одељења за образовање одраслих** | Табеле 10, 11а и 14а | Табеле 10, 11а, 12 и 12а (уколико полазници уче стране језике) и 18. Табеле 21, 22 и 23ако се у школи изводи настава на језицима националних мањина |

Питања од 1 до 9 са прве (насловне) стране Статистичких извештаја ШО/П и ШО/К су иста на оба извештаја и на њима се морају налазити идентични подаци.

**Питање 6**. **Број наставних језика**

Односи се на **број** **језика националних мањина на којима се изводи настава у школи** а не на број страних језика (енглески, немачки...) које ђаци уче у школи. Најчешће се настава на језицима националних мањина изводи у регионима са мешовитим етничким саставом (Војводина, Јужна Србија).

**Питање 8. Тип школе**

Свака **матична школа** мора имати тип школе **1**.

Свако **издвојено одељење** мора имати тип школе **2**.

**Питање 8а. Врста школе**

* За **редовну основну школу** врста школе треба да буде **„0“**,
* За **специјалну школу/одељења** треба да буде уписана шифра врсте сметње коју имају ученици те школе (**шифре 3-8**),
* За **школа за одрасле** шифра **„9“**

.

**СТАТИСТИЧКИ ИЗВЕШТАЈ ЗА ОСНОВНЕ ШКОЛЕ (ШО/П) –СТАЊЕ НА ПОЧЕТКУ ШКОЛСКЕ ГОДИНЕ**

**Таб. 10 – Наставници и стручни сарадници према полу и дужини радног времена**

**Прва два реда колоне 1 увек морају бити попуњена**. Водити рачуна да збир података у колонама 2-7 дају „Укупно“ у колони 1. Ово правило важи за све редове у табели 10.

**Број наставника - укупно, свега/жене (ред 1 и 2) мора бити једнак збиру наставника који предају само у нижим разредима, наставника који предају само у вишим разредима и наставника који предају и у вишим и у нижим разредима**. Ово важи за свих 7 колона ове табеле.

Уколико школа има издвојена одељења, за свако посебно се уноси број наставника (за то издвојено одељење), а не сви збирно у извештају за матичну школу. **У извештају за матичну школу уносе се наставници који у њој предају, а они који предају у издвојеним одељењима се уносе у посебне извештаје за та одељења**.

Ако неки наставник предаје **у више издвојених одељења исте матичне школе**, приказаће се у извештају сваког издвојеног одељења са одговарајућим укупним радним временом (25%, 50%...).

Ако наставник ради и у издвојеним одељењима неке друге школе, тај део његовог радног времена треба да прикаже та друга школа у својим извештајима.

Ако предаје **и у матичној школи и у неком издвојеном одељењу**, приказаће се у матичној са укупним радним временом (нпр. наставника који у матичној школи има 50% радног времена и у издвојеном одељењу 10%, у извештају за матичну школу треба приказати у колони 5 –„до 75%“).

**Таб. 11** – **Редовни ученици према разредима и полу и поновци**

У ову табелу уписују се ученици и поновци према разредима и полу **и она је основна табела из које се формирају индикатори о ученицима**.

У колону 1 уписује се укупан број ученика, а у колонама 2-9 њихова дистрибуција по разредима. Збир података у колонама 2-9 мора бити једнак податку у колони 1. Ово правило важи за све редове у овој табели.

Водити рачуна о **колони 10** (*Ученици I разреда који су похађали обавезан ППП*)која мора бити попуњена уколико школа има ученике првог разреда. Број ученика у колони 10 не може бити већи од броја у колони 2 (број ученика у 1. разреду). Ако школа нема ученике у 1. разреду, колона 10 остаје празна.

Уколико се појави **већа разлика у броју ученика** у односу на претходну школску годину, а у простору за напомену нису наведени разлози за то, неопходно је, са особом која је попунила извештај у школи, проверити о чему се ради тј. који је разлог за такво значајније одступање и то објашњење уписати у Напомени на последњој страни обрасца.

У реду **поновци и поновци – ученице** уписује сеукупан број поноваца по разредима.

**Таб 11а. Редовни полазници школа за одрасле према одељењима, годинама учења и полу**

*Попуњавају само ШКОЛЕ/ОДЕЉЕЊА ЗА ОБРАЗОВАЊЕ ОДРАСЛИХ.*

Образовање одраслих може бити организовано по годинама-разредима или по циклусима(три циклуса: први циклус је од 1 до 4 разреда; други 5 и 6 разред и трећи циклус обухвата 7 и 8 разред).

Ако је настава организована **по разредима**, за сваки појединачни разред треба да буде уписан број одељења, ученика-свега и ученица за тај разред.

Ако је настава организована **по циклусима**, за први циклус уписује се број одељења и ученика у реду за 1. разред, за други циклус у реду за 5. разред, и за трећи циклус у реду за 7. разред. Њихов збир се уноси у „Укупно“.

**Таб. 12** – **Некомбинована одељења према разредима и наставном језику**

У табелу 12 уписује се број некомбинованих одељења. **Некомбинована одељења су она у којима се настава изводи само за ученике једног разреда**.

У ову табелу се **уписује број одељења** а не број ученика.

Ако школа у свом саставу има **и некомбинована и комбинована одељења**, у ову табелу уписују се **само некомбинована** (комбинована се уписују у табелу 13).

Када школа као наставни језик има **само српски**, треба да буде попуњен први ред (српски-шифра 10) и последњи (Свега-шифра 99).

Ако се, **поред** **српског, настава изводи и на неком од језика националних мањина**, треба да буде попуњен први ред (српски-шифра 10) и други ред (у колону „**а“** треба да буде уписан језик а у празне кућице у колони „**б“** одговарајућа шифра језика мањине), као и последњи ред (Свега-шифра 99).

Ако је настава **само на језику националних мањина**, први ред (српски-шифра 10) остаје празан, у другом реду треба да буде уписан језик и шифра језика и у наставку број одељења. Ред Свега (шифра 99) мора бити попуњен.

**Последњи ред ове табеле (Свега - шифра 99 ) мора бити попуњен ако имамо податак о некомбинованим одељењима**. То је **збирни ред из кога се формира укупан број одељења** који је значајан индикатор у статистици образовања.

Када школа има **само комбинована одељења** ова табела се **не попуњава**.

**Таб. 13 – *Комбинована одељења и ученици***

Ова табела односи се само на комбинована одељења. **Комбинована одељења су она у којима се настава изводи за ученике два или више разреда.**

По Закону о основном образовању и васпитању, члан 31, став 5 гласи: „*Образовно-васпитни рад од првог до четвртог разреда може да се организује и у комбинованом одељењу“.*

**Сходно томе, табела 13 се састоји само од реда „Укупно“ и подразумева да су у њему уписани: број комбинованих одељења од I-IV разредаи ученици у комбинованим одељењима*.***

Став 6 истог члана гласи: „*Комбиновано одељење састављено од ученика два разреда може да има до 15 ученика, а одељење од три или четири разреда до 10 ученика“*

Школа која у свом саставу има и некомбинована и комбинована одељења ће у овој табели приказати број одељења и ученика **само за комбинована** (некомбиновани се приказују у табели 12).

Школа која **има само комбинована одељења,** ученикеу тим одељењима **мора приказати и у табели 11.**

Школа која има само некомбинована одељења **неће попуњавати** ову табелу.

**Таб. 14 – Ученици према разредима, полу и старости**

**Подаци из прве колоне ове табеле** („Свега“ и „Ученице“) и **по разредима морају бити идентични са подацима из прва два реда** („Свега“ и „Ученице“) по разредима у **табели 11.**

У оквиру табеле 14 сви збирови (хоризонтални и вертикални) морају се слагати.

Податак у колони 1 „Укупно“ – Свега треба да буде једнак збиру „Свега“ за све разреде у колони 1. Исти је случај и у колони 1 „Укупно“ – Ученице. Такође, у реду Укупно-Свега колона 1=2+3+4+5+6+7+8+9+10+11+12. Иста правила важе за све колоне и редове у овој табели.

Поред рачунске контроле битно је и **анализирати податке у овој табели** јер се они користе за рачунање обухвата генерација одређеним нивоом образовања. Често се у извештајима може видети, на пример, да сви ученици другог разреда имају 8 година или сви у шестом разреду имају 12 година, што је мало вероватно. Овакве податке треба још једном проверити са извештајном јединицом.

**Табела 14а. Полазници школа (одељења) за одрасле, према старости**

*Попуњавају само ШКОЛЕ/ОДЕЉЕЊА ЗА ОБРАЗОВАЊЕ ОДРАСЛИХ.*

У овој табели треба да буду приказани полазници према старости. Подаци у колони 1 треба да одговарају збиру колона 2-11.

Податак у колони 1 **мора бити исти** као и подаци приказани у колонама 2 и 3 у **табели 11а** (укупно-свега/ученице).

Уколико редовна основна школа има одељење за образовање одраслих, подаци о том одељењу се исказују на посебном упитнику (исто као и у случају када редовна школа има специјално одељење). **Никако не треба сабирати ученике редовне школе и полазнике у одељењу за одрасле и приказивати их на истом упитнику**. Одељење за образовање одраслих при редовној основној школи треба да има исти МБР и ЈУС као и редовна школа а на питање 8а треба да буде уписана врста школе „9“.

ИНКЛУЗИВНО ОБРАЗОВАЊЕ

РЗС прикупља и податке о инклузивном образовању. Оно је препознато као део званичног система образовања и васпитања Републике Србије од 1. септембра 2010. **Инклузивно образовање је образовање засновано на праву детета да има приступ образовању које је усмерено на њега и његове специфичне потребе**. Циљ инклузивног образовања је уклањање свих видова баријера и дискриминације везане за пол, националност, веру, социоекономски статус, способности, здравствено стање и било које друго лично својство појединца, као и омогућавање друштвене кохезије. Оно треба да учини доступним квалитет образовања за децу из социјално нестимулативних средина (ромске, сиромашне, сеоске, расељене), деце и одраслих са сметњама у развоју и инвалидитетом и деце са тешкоћама у учењу.

Као резултат оваквих околности, школа треба да обезбеди отклањање физичких и комуникацијских препрека доношењем **Индивидуалног образовног плана (ИОП).** ИОП је посебан документ којим се планира додатна подршка у образовању и васпитању за одређено дете и ученика и његов циљ је оптимални развој детета, укључење у вршњачки колектив и задовољење образовно-васпитних потреба детета и ученика.

**ИОП 1** је *прилагођен* програм у коме се планира пружање подршке која се односи на прилагођавање простора и услова у којима се учи, прилагођавање методе рада, уџбеника и наставних средстава, активности и њихов распоред, као и лица која пружају подршку.

**ИОП 2** је *измењен* програм у коме се планира прилагођавање општих исхода образовања и васпитања, прилагођавање посебних стандарда постигнућа ученика у односу на прописане и прилагођавање садржаја за један, више или све предмете.

**Интерресорна комисија (ИРК)** је тело за процену потреба за додатном образовном, здравственом и социјалном подршком детету и ученику.

**Таб. 15 – Ученици који похађају редовно основно образовање по ИОП-у, према разредима и полу**

За сваки разред посебно треба да буде уписан број ученика са **ИОП-ом 1** (колоне 1 и 2), са **ИОП-ом 2** (колоне 3 и 4), као и број ученика који имају мишљење Интерресорне комисије (колоне 5 и 6) .

У ред 9 „Укупно (I-VIII)“ уписује се збир ученика свих осам разреда za кoлоне 1-6.

Треба водити рачуна о томе да број ученика са којима се ради по ИОП-у 1 и/или ИОП-у 2 не може бити већи од броја ученика (укупно и по разредима) који је приказан у табели11.

**Ову табелу не попуњавају школе за децу са сметњама у развоју, већ се она односи на ученике редовних школа који раде по ИОП-у.**

**ВАЖНО:** Уколико школа нема ученика који раде поИОП-у 1 и/или ИОП-у 2 то треба да буде уписано у „Напомени“ на последњој страни извештаја. Такође, са сваком школом која нема уписане податке у табелу 15 проверити да ли у школи не раде по ИОП-у или је табела случајно прескочена и то, такође, уписати у „Напомени“.

**СТАТИСТИЧКИ ИЗВЕШТАЈ ЗА ОСНОВНЕ ШКОЛЕ (ШО/К) –СТАЊЕ НА КРАЈУ ШКОЛСКЕ ГОДИНЕ**

**Прва страна извештаја ШО/К мора бити иста као и прва страна извештаја ШО/П за исту школу**.

**Таб. 10** – **Наставници и стручни сарадници према полу и дужини радног времена**

За све редове у овој табели колона 1=2+3+4+5+6+7

**Taб. 11** – **Редовни ученици према разредима, полу и успеху**

Као и код извештаја за почетак школске године, из ове табеле **израчунавају се индикатори о ученицима у основном образовању.**

У колону „Број одељења“ уписује се **број некомбинованих одељења.**

Ако школа има само некомбинована одељења, сва одељења треба приказати у овој колони, по разредима.

Школе које имају **само комбинована одељења** у овој табели треба да упишу податке о ученицима (**колона „Одељења“ остаје празна**).

Школе које имају и некомбинована и комбинована одељењау колону „Одељења“ треба да упишу број некомбинованих одељења а у колонама 1-6 све ученике (и у некомбинованим и комбинованим одељењима).

Збирови **колоне 3** (Завршили разред, свега) и **колоне 5** (Нису завршили разред, свега) мора бити једнак наведеном податку у **колони 1** (Укупан број редовних ученика, свега).

Исто важи и за **колоне 4 и 6** (ученице) и збирну **колону 2**.

Последњи ред ове табеле (Укупно I-VIII) је збирни ред и **мора бити попуњен за све колоне.**

Једини **изузетак је колона „б“** „Број одељења-укупно“ која остаје празна ако у школи **нема некомбинованих одељења**.

**Taб. 11а -** **Редовни полазници школа за одрасле који су полагали испите према одељењима, годинама**

*Попуњавају само ШКОЛЕ/ОДЕЉЕЊА ЗА ОБРАЗОВАЊЕ ОДРАСЛИХ* по истом принципу као за почетак.

**Таб. 12** ***– Ученици према учењу страних језика***

У овој табели треба да буду приказани ученици према разредима и језицима које уче као **први или као други језик**.

У сваком од редова колона 1 (Укупно ученика) је збир података у колонама 2-9 и представља укупан број ученика који уче одређени језик од првог до осмог разреда.

**Таб. 12а** ***– Наставници који предају стране језике, према језицима које предају***

У овој табели треба да буде приказан број наставника који предају стране језике према језицима и полу. Податак у другом реду (жене), мора бити мањи или једнак од податка у првом реду (свега).

**Таб. 13** ***–* Комбинована одељења и ученици**

Табела 13 попуњава се на исти начин као и табела 13 у извештају ШО/П.

Ако у школи постоје само комбинована одељења, ученици у тим одељењима који се приказују у колонама 2, 4 и 6 ове табеле, треба да буду приказани и у табели 11 у одговарајућим колонама и редовима.

Ако у школи постоје и некомбинована и комбинована одељења, ученици из комбинованих одељења који се приказују у колонама 2, 4 и 6 ове табеле, треба да буду додати броју ученика у некомбинованим одељењима и приказани у табели 11 у одговарајућим колонама и редовима.

**Таб. 14** ***–* Општи успех редовних ученика VIII разреда на крају школске године**

Податак у колонама 1 и 2 ове табеле **мора бити исти** као податак у колонама 3 и 4, ред 8 табеле 11 (завршили VIII разред, свега и ученице).

Збир колона 3-6 (са успехом) треба да једнак податку у колони 1 (свега).

**Таб. 15 – Ученици носиоци диплома**

У прву колону уписује се укупан број ученика носилаца диплома, а у другу укупан број додељених диплома (**не може бити мањи од броја носилаца**).

Колона 2 је збир колона 3-7.

**Таб. 16** **– Ученици који су завршили основну школу, према старости**

Подаци из ове табеле односе се на ученике који су завршили осми разред и њихову дистрибуцију према старости.

**Податак из колоне 1 (свега/ученице) мора бити исти као податак из табеле 11, колона 3 и 4, ред 8, и податак из прве две колоне табеле 14.**

Дакле, овде се уписују ученици који су завршили школовање –**завршили** **8. разред**, а **не укупан број свих ученика**.

Подаци у колони 1 - Укупно - свега и ученице мора бити једнак збиру података у колонама 2-11.

**Питање 17. Да ли је школа организовала припреме за полагање завршног испита за ученике**

На основу заокруженог одговора у предвиђену кућицу треба уписати шифру „1“ или „2“ у зависности од тога да ли је одговор Да или Не.

**Питање 17а. Број ученика који је учествовао у организованим припремама**

У предвиђене кућице треба да буде уписан број ученика. Треба водити рачуна о томе да тај број не може бити већи од броја ученика који су завршили осми разред (податак у табели 11 и 14)

**Таб. 18 – Опремљеност школе рачунарима**

У овој табели треба да буде уписан укупан број рачунара које школа поседује (колона 1), који треба да буде збир рачунара за административне послове (колона 2) и броја рачунара који се користе у процесу наставе (колона 3).

Податак у колони 6 (Укупан број наставника који користе рачунар у настави) **не може бити већи** од укупног броја наставника из прве колоне табеле 10.

ИНКЛУЗИВНО ОБРАЗОВАЊЕ

Подаци о инклузивном образовању у извештају ШО/К прикупљају се детаљније него у изветају ШО/П.

**Табела 19. Ученици који похађају редовно образовање по ИОП 1 према разредима , полу и успеху**

**Табела 19а. Ученици који похађају редовно образовање по ИОП 2 према разредима , полу и успеху**

У обе табеле прикупљају се исти подаци: укупан број ученика по датом плану (кол. 1 и 2), они који су завршили разред (кол. 3 и 4), као и они који су у току школске године прешли у школу/одељење за ученике са сметњама у развоју.

У реду 9 (Укупно I-VIII) треба уписати збир за сваки колону.

**Каоп и код ШО/П-а, ову табелу не попуњавају школе за децу са сметњама у развоју, већ се она односи на ученике редовних школа који раде по ИОП-у.**

**Табела 20. Ученици за које је донето мишљење Интерресорне комисије**

У први ред уписује се укупан број по разредима, у други број ученица по разредима, а у трећи број ученика за које је школа иницирала поступак доношења мишљења ИРК-а.

**ВАЖНО:** Уколико школа нема ученика који раде поИОП-у 1 и/или ИОП-у 2 то треба да буде уписано у „**Напомени“** на последњој страни упитника. Такође, са сваком школом која нема уписане податке у табелу 19, 19а и 20 проверити да ли у школи не раде по ИОП-у или је табела случајно прескочена и то, такође, уписати у напомену.

**НАСТАВА НА ЈЕЗИЦИМА НАЦИОНАЛНИХ МАЊИНА ШО/К** (додатак)

У предвиђеном простору, треба да буде уписан назив школе, њен матични број, ЈУС и општина на којој се налази.

Попуњен ШО/К (додатак) треба да имају школе у којима се настава изводи на неком од језика и писама националних мањина.

**Ако се у једној школи настава изводи на више наставних језика, за сваки од језика треба да буде попуњен посебан лист**.

У случају да се настава изводи на српском језику, а само у неким одељењима на језику и писму националних мањина, само за та одељења испуњава се овај лист, а сви подаци о одељењима у којима се настава изводи на језицима националних мањина морају бити укључени и приказани у основном обрасцу.

**Питање 21. Језик на коме се изводи настава**

У зависности од језика на коме се настава изводи, треба да буде заокружена шифра испред тог језика (једна шифра). Уколико језик није међу наведенима на понуђеној линији (неки други\_\_\_\_\_) треба да буде уписан језик.

**Табела 22. Ученици према разреду, полу и успеху**

У овој табели треба да буду приказани подаци о одељењима и ученицима који наставу имају на језику који је назначен у питању 21.

Ако се у целој школи настава изводи само на једном језику и то је језик и писмо националних мањина, подаци дати у овој табели треба да буду једнаки подацима датим у основном извештају (ШО/К).

Уколико се у једној школи настава изводи на више језика националних мањина [има више попуњених ШО/К(додатак) упитника], треба водити рачуна о томе да збир података у тим упитницима не може бити већи од података приказаних у табели 11 у извештају ШО/К.

**Табела 23. Наставници који предају на језику националне мањине према полу и дужини радног времена**

У овој табели треба да буду приказани подаци о наставницима који предају на језику који је назначен у питању 21.

Податак у колони 1=2+3+4+5+6+7

У рубрику „**Напомена**“, поред информација о инклузији, треба да буду убележене све промене, новине, специфичне ситуације и остало што је нестандардно.

Сваки извештај на крају мора имати уписано **име, презиме и потпис особе која је попунила образац**, **име, презиме и потпис** **руководиоца** и обавезно **печат**.